b'\n_START_ARTICLE_\nNarodnoosvobodilni boj\n_START_PARAGRAPH_\nGlavni \xc4\x8dlanek: Druga svetovna vojna na Slovenskem_NEWLINE_Narodnoosvobodilni boj, tudi narodnoosvobodilna borba (kratica NOB) je oznaka boja jugoslovanskih narodov proti okupatorjem na obmo\xc4\x8dju Jugoslavije in s tem Slovenije v obdobju med letoma 1941 in 1945, ki ga je vodila Komunisti\xc4\x8dna partija Jugoslavije (KPJ).\n_START_SECTION_\nNastanek\n_START_PARAGRAPH_\nNarodnoosvobodilni boj je izraz, s katerim ozna\xc4\x8dujemo oboro\xc5\xbeen boj Osvobodilne fronte (OF) in partizanskih enot proti okupatorjevim in kolaboracijskim enotam na obmo\xc4\x8dju Slovenije in Jugoslavije. V \xc4\x8dasu druge svetovne vojne, po okupaciji Jugoslavije in napadu na Sovjetsko zvezo (ko je Kominterna ukazala boj proti Tretjemu rajhu), so se nekatere zunaj-parlamentarne stranke in skupine odlo\xc4\x8dile za oboro\xc5\xbeen boj proti okupatorju. 15 razli\xc4\x8dnih skupin je bilo zbranih v Osvobodilni fronti, ki je zdru\xc5\xbeevala  Komunisti\xc4\x8dno partijo Slovenije, Kr\xc5\xa1\xc4\x8danske socialiste, levo usmerjeni del telovadne organizacije Sokol, nekatere liberalce, ali skupine, kot sta skupina slovenskih kulturnikov in skupina antifa\xc5\xa1isti\xc4\x8dne zveze \xc5\xbeena. Partizani so odigrali pomembno vlogo pri porazu nacizma in fa\xc5\xa1izma. V nasprotju s splo\xc5\xa1nim prepri\xc4\x8danjem pa OF ni prva za\xc4\x8dela oboro\xc5\xbeenega odpora proti okupatorju, ampak so to storili pripadniki Tigra (13. maja 1941), ki so se proti italijanski okupaciji slovenske Primorske borili \xc5\xbee od druge polovice dvajsetih let.\n_START_SECTION_\n\xc5\xbdrtve med pripadniki enot NOB\n_START_PARAGRAPH_\nV \xc4\x8dasu druge svetovne vojne so pripadniki Narodnoosvobodilne vojske, ki so se po zgledu iz Sovjetske zveze imenovali partizani, utrpeli najvi\xc5\xa1je voja\xc5\xa1ke izgube v Sloveniji. Ubitih je bilo okoli 27.000 pripadnikov NOB. Velika ve\xc4\x8dina jih je bilo ubitih v spopadih z nem\xc5\xa1kimi, italijanskimi ali domobranskimi enotami. 1032 jih je umrlo v tabori\xc5\xa1\xc4\x8dih, okoli 830 so jih postrelili kot talce, zaradi mu\xc4\x8denj jih je v zaporih umrlo 133. Najmanj 862 jih je bilo razgla\xc5\xa1enih za pogre\xc5\xa1ane.'